Kaakkuri–Pateniemi liikkeelle. Nelostien osuudelle tulevat kolmannet kaistat | Forum24 Oulu
Kaakkuri–Pateniemi liikkeelle. Nelostien osuudelle tulevat kolmannet kaistat
Kari Utoslahti |
Nelostie menee remonttiin Oulun kohdalla kesällä. Urakka valmistuu vuonna 2019.
(Kuva: Pohjois-Pohjanmaan Ely-keskus)
Nelostien parannustyöt on aloitettu tämän vuoden keväällä Kempeleessä, jossa Zatelliitin alueelle tulee uusi eritasoliittymä.– Tänä kesänä työt aloitetaan Oulun kohdalla Kaakkuri–Pateniemi-välillä, kertoo Liikenneviraston projektipäällikkö Jukka Päkkilä.Moottoritielle rakennetaan kolmannet kaistat Oulujoen ylittävällä osalla. Kolmekaistainen tie ulottuu Kajaanintieltä Laanilaan asti.Lisäksi moottoritien ramppeja peruskorjataan ja nykyaikaistetaan tällä osuudella useissa eritasoliittymissä.– Niin ikään tiejaksolla täydennetään melusuojausta.Työt etenevät vaiheittain ja valmistuvat vuonna 2019.– Kolmannet kaistat otetaan käyttöön ensi vuonna.
Eri pääurakoitsijat
Oulun kohdan pääurakoitsija on Destia. Kempeleen Zatelliitti-yrityskeskuksen yhteyteen tulevan uuden eritasoliittymän pääurakoitsija on Lemminkäinen.Zatelliitin alueella rakennustyöt päättyvät marraskuussa 2018.Liittymään tulee neljä siltaa, rampit Zatelliitintien ja Kokkokankaantien liittymiin sekä kevyen liikenteen yhteydet joukkoliikennepysäkeille.Molemmat urakat parantavat liikenteen sujuvuutta ja turvallisuutta.
Tienparannustyöt Oulun Kaakkuri–Pateniemi-välillä ja Kempeleen Zatelliitin eritasoliittymä ovat osa laajempaa 4-tien Oulu–Kemi-yhteysvälin kehittämistä.Oulun ja Kemin välistä tieyhteyttä korjataan lähivuosina yhteensä 155 miljoonalla eurolla. Valtion rahaa siihen käytetään 125 miljoonaa euroa ja kuntien rahoitusta 30 miljoonaa euroa.Oulussa vuosina 2017–2019 toteuttavien töiden kokonaiskustannukset ovat 45 miljoonaa euroa..Zatelliitin eritasoliittymän toteutuskustannukset tänä ja tulevana vuonna ovat 10,5 miljoonaa euroa.– Seuraavaksi Oulu–Kemi-välillä rakenteille lähtee Haukiputaan kohta välillä Kello–Räinänperä tai ohituskaistajaksoja Ii–Simo-välillä. Urakoiden tarkemmat aikataulut selviävät myöhemmin, Jukka Päkkilä toteaa.